CELEX: 32021D2184
Language: fi
Date: 2021-12-06 00:00:00
Title: Komission täytäntöönpanopäätös (EU) 2021/2184, annettu 6 päivänä joulukuuta 2021, viiden käsien desinfiointiin tarkoitetun biosidivalmisteen markkinoilla saataville asettamisen ja käytön sallimiseksi toteutettujen Yhdistyneen kuningaskunnan työterveys- ja työturvallisuusviranomaisen toimien jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti (tiedoksiannettu numerolla C(2021) 8729) (Ainoastaan englanninkielinen teksti on todistusvoimainen)

10.12.2021   
               
               
                  FI
               
               
                  Euroopan unionin virallinen lehti
               
               
                  L 444/105
               
            
         KOMISSION TÄYTÄNTÖÖNPANOPÄÄTÖS (EU) 2021/2184,
         annettu 6 päivänä joulukuuta 2021,
         viiden käsien desinfiointiin tarkoitetun biosidivalmisteen markkinoilla saataville asettamisen ja käytön sallimiseksi toteutettujen Yhdistyneen kuningaskunnan työterveys- ja työturvallisuusviranomaisen toimien jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti
         
            
               (tiedoksiannettu numerolla C(2021) 8729)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 55 artiklan 1 kohdan kolmannen alakohdan, luettuna yhdessä Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen Irlantia/Pohjois-Irlantia koskevan pöytäkirjan 5 artiklan 4 kohdan kanssa,
         sekä katsoo seuraavaa:
         
                     (1)
                  
                  
                     Yhdistyneen kuningaskunnan työterveys- ja työturvallisuusviranomainen, joka toimii Pohjois-Irlannin työterveys- ja työturvallisuusviranomaisen puolesta, jäljempänä ’Yhdistyneen kuningaskunnan toimivaltainen viranomainen’, hyväksyi 11 päivänä maaliskuuta 2021 asetuksen (EU) N:o 528/2012 55 artiklan 1 kohdan ensimmäisen alakohdan mukaisesti päätöksen, jolla sallitaan käsien desinfiointiin tarkoitettujen valmisteiden Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle ja Cornells Wellness Instant Hand Sanitizer Spray asettaminen saataville markkinoilla ja käyttö Pohjois-Irlannissa 8 päivään elokuuta 2021 saakka, jäljempänä ’11 päivänä maaliskuuta 2021 hyväksytty toimi’. Yhdistyneen kuningaskunnan toimivaltainen viranomainen hyväksyi 15 päivänä maaliskuuta 2021 samanlaisen päätöksen, jolla sallitaan käsien desinfiointiin tarkoitetun valmisteen Leucillin Family Sanitiser asettaminen saataville markkinoilla ja käyttö Pohjois-Irlannissa 2 päivään elokuuta 2021 saakka, jäljempänä ’15 päivänä maaliskuuta 2021 hyväksytty toimi’. Yhdistyneen kuningaskunnan toimivaltainen viranomainen ilmoitti 11 päivänä maaliskuuta 2021 hyväksytystä toimesta ja 15 päivänä maaliskuuta 2021 hyväksytystä toimesta perusteluineen komissiolle ja jäsenvaltioiden toimivaltaisille viranomaisille mainitun asetuksen 55 artiklan 1 kohdan toisen alakohdan mukaisesti.
                  
               
                     (2)
                  
                  
                     Toimivaltaisen viranomaisen toimittamien tietojen mukaan 11 päivänä maaliskuuta 2021 hyväksytty toimi ja 15 päivänä maaliskuuta 2021 hyväksytty toimi olivat tarpeen kansanterveyden suojelemiseksi. Maailman terveysjärjestö (WHO) julisti 11 päivänä maaliskuuta 2020, että koronavirustaudin (covid-19) aiheuttama tilanne voidaan määritellä pandemiaksi. Yhdistyneen kuningaskunnan hallitus ilmoitti Yhdistyneelle kuningaskunnalle aiheutuvan riskin olevan ”suuri”, ja rajoittavat toimenpiteet tulivat voimaan 23 päivänä maaliskuuta 2020. WHO suosittelee alkoholipohjaisten käsihuuhteiden käyttöä covid-19:n leviämisen ehkäisemiseksi vaihtoehtona käsien pesemiselle saippualla ja vedellä.
                  
               
                     (3)
                  
                  
                     Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle ja Cornells Wellness Instant Hand Sanitizer Spray sisältävät tehoaineena isopropanolia. Leucillin Family Sanitiser sisältää tehoaineena natriumhypokloriitista vapautunutta aktiivista klooria. Isopropanolin ja natriumhypokloriitista vapautuneen aktiivisen kloorin käyttö on sallittua biosidivalmisteissa, jotka kuuluvat asetuksen (EU) N:o 528/2012 liitteessä V määriteltyyn valmisteryhmään 1 (ihmisen hygienia).
                  
               
                     (4)
                  
                  
                     Covid-19:n puhkeamisen myötä käsihuuhteiden kysyntä Yhdistyneessä kuningaskunnassa on ollut erittäin suurta, mikä on johtanut ennennäkemättömiin puutteisiin tarjonnassa. Ennen 11 päivänä maaliskuuta 2021 hyväksyttyä toimea ja 15 päivänä maaliskuuta 2021 hyväksyttyä toimea Yhdistyneessä kuningaskunnassa oli hyvin vähän asetuksen (EU) N:o 528/2012 nojalla hyväksyttyjä käsihuuhteita. Covid-19 on vakava uhka kansanterveydelle Yhdistyneessä kuningaskunnassa, ja viruksen leviämisen estämiseksi on ratkaisevan tärkeää saada käyttöön lisää käsihuuhteita.
                  
               
                     (5)
                  
                  
                     Komissio vastaanotti 2 päivänä elokuuta 2021 Yhdistyneen kuningaskunnan toimivaltaiselta viranomaiselta perustellun pyynnön 15 päivänä maaliskuuta 2021 hyväksytyn toimen jatkamiseksi Yhdistyneessä kuningaskunnassa Pohjois-Irlannin osalta asetuksen (EU) N:o 528/2012 55 artiklan 1 kohdan kolmannen alakohdan mukaisesti. Komissio vastaanotti 4 päivänä elokuuta 2021 toimivaltaiselta viranomaiselta samanlaisen perustellun pyynnön, joka koski 11 päivänä maaliskuuta 2021 hyväksytyn toimen jatkamista. Perustellut pyynnöt esitettiin sillä perusteella, että covid-19 saattaa vaarantaa kansanterveyden myös väliaikaisten lupien voimassaoloajan päättymisen jälkeen ja että covid-19:n aiheuttaman vaaran hillitsemiseksi on ratkaisevan tärkeää, että markkinoille voidaan saattaa lisää käsihuuhteita.
                  
               
                     (6)
                  
                  
                     Yhdistyneen kuningaskunnan toimivaltaisen viranomaisen mukaan käsihuuhteiden toimitusketjujen kysyntä on edelleen suurta, minkä vuoksi toimea on Yhdistyneessä kuningaskunnassa jatkettava Pohjois-Irlannin osalta.
                  
               
                     (7)
                  
                  
                     Yrityksiä, joille on sen jälkeen, kun WHO julisti pandemian, myönnetty poikkeuksia käsihuuhteiden osalta asetuksen (EU) N:o 528/2012 55 artiklan 1 kohdan ensimmäisen alakohdan mukaisesti, on kannustettu hakemaan valmisteille normaalia lupaa mahdollisimman pian. Yhdistyneen kuningaskunnan toimivaltainen viranomainen ei kuitenkaan ole tähän mennessä saanut uusia normaaleja lupahakemuksia.
                  
               
                     (8)
                  
                  
                     Covid-19 vaarantaa edelleen kansanterveyden, eikä vaaraa voida riittävällä tavalla hallita Yhdistyneessä kuningaskunnassa Pohjois-Irlannin osalta, ellei markkinoilla ole lisää sallittuja käsihuuhteita. Sen vuoksi on aiheellista antaa Yhdistyneen kuningaskunnan toimivaltaiselle viranomaiselle lupa näiden kahden toimen jatkamiseen Yhdistyneessä kuningaskunnassa Pohjois-Irlannin osalta.
                  
               
                     (9)
                  
                  
                     Koska toimet ovat rauenneet 2 päivänä elokuuta 2021 ja 8 päivänä elokuuta 2021, tätä päätöstä olisi sovellettava taannehtivasti.
                  
               
                     (10)
                  
                  
                     Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Yhdistyneen kuningaskunnan työterveys- ja työturvallisuusviranomainen, joka toimii Pohjois-Irlannin työterveys- ja työturvallisuusviranomaisen puolesta, voi jatkaa 10 päivään helmikuuta 2023 saakka Yhdistyneessä kuningaskunnassa Pohjois-Irlannin osalta toimea, jolla sallitaan biosidivalmisteiden Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle ja Cornells Wellness Instant Hand Sanitizer Spray asettaminen saataville markkinoilla ja käyttö.
         
         
            2 artikla
            Yhdistyneen kuningaskunnan työterveys- ja työturvallisuusviranomainen, joka toimii Pohjois-Irlannin työterveys- ja työturvallisuusviranomaisen puolesta, voi jatkaa 4 päivään helmikuuta 2023 saakka Yhdistyneessä kuningaskunnassa Pohjois-Irlannin osalta toimea, jolla sallitaan biosidivalmisteen Leucillin Family Sanitiser asettaminen saataville markkinoilla ja käyttö.
         
         
            3 artikla
            Tämä päätös on osoitettu Yhdistyneen kuningaskunnan työterveys- ja työturvallisuusviranomaiselle, joka toimii Pohjois-Irlannin työterveys- ja työturvallisuusviranomaisen puolesta.
            1 artiklaa sovelletaan 9 päivästä elokuuta 2021.
            2 artiklaa sovelletaan 3 päivästä elokuuta 2021.
         
         
            Tehty Brysselissä 6 päivänä joulukuuta 2021.
            
               
                  Komission puolesta
               
               Stella KYRIAKIDES
               
                  Komission jäsen
               
            
         
         
            (1)  EUVL L 167, 27.6.2012, s. 1.